სარკინიგზო პეტარდა

სარკინიგზო პეტარდა — პიროტექნიკური აღმომჩენი საშუალება, რომელიც გამოიყენება რკინიგზის ტრანსპორტზე ლოკომოტივის მემანქანისათვის ხმოვანი სიგნალის მისაცემად. 1841 წელს გამოიგონა ინგლისელმა გამომგონებელმა ედუარდ ალფრედ კოუპერმა.

 მოწყობილობა 
პეტარდას აქვს ლითონის კორპუსი, რომელიც შედგება ძირისგან, სახურავისგან, სამი შემოხვეული აალებადი კაფსულებიანი კოჭებისგან, რომლებიც ჩამოცმულია ლითონის ქინძისთავებზე. თავსახური ძირთან ერთად შეერთებულია დახვევის მეთოდით. პეტარდის რელსებზე დასამაგრებლად მის კონსტრუქციაში გათვალისწინებულია პლასტინის სახის ლითონის ზამბარა მოღუნული ბოლოებით.

პეტარდის ზამბარაზე არსებობს მარკირება, რომელიც გაკეთებულია დამღით, მწარმოებელ-დამამზადებლის სავაჭრო ნიშნით, დამზადების წელი (ბოლო ორი ციფრი) და ტექნიკური კონტროლის განყოფილების დამღა. პეტარდის ლითონის კორპუსი შეღებილია წითელი ფერით.

ფეთქებადი ნივთიერების სახით გამოიყენება დენთის ფხვნილი (რუსეთში — კვამლის საიარაღო დენთი ДРП-1, ГОСТ 1028-79).

პეტარდების გამოყენება ხდება ±50 °C-ის ტემპერატურაზე და 98 %-მდე ჰაერის შეფარდებითი სინოტივისას.

 დანიშნულება 
სარკინიგზო პეტარდა გამოიყენება შემდეგ შემთხვევებში:
 გაფრთხილება ან სტოპ-სიგნალი მკვეთრი ნისლისას, როდესაც სინათლის სიგნალების ვერ დანახვის ალბათობა მაღალია;
 გაფრთხილება მარშრუტის დაკავებული მონაკვეთის შესახებ ინციდენტის ან ავარიის მიზეზით;
 გაფრთხილება ხაზზე მიმდინარე გადაუდებელი სარემონტო სამუშაოების გამო;
 აუცილებლობის შემთხვევაში მოახლოებული მატარებლის სასწრაფოდ გაჩერება განსაკუთრებულ სიტუაციებში.
გაფრთხილების საიმედოობის ასამაღლებლად და ყოველგვარი გარე ხმებისგან გაცემული სტოპ-სიგნალის განსასხვავებლად სარკინიგზო პეტარდები გამოიყენება სამ-სამი ცალი მიმდევრობით, რომლებიც ლაგდება რელსების თავზე 20 მეტრის ინტერვალით.

 მოქმედების პრინციპი 
პეტარდა ზამბარებით ჩამოეცმება რელსის თავზე და ამუშავდება მასზე რკინიგზის მოძრავი შემადგენლობის გოგორწყვილების გადავლის შედეგად. ძალოვანი ზეწოლის შედეგად პეტარდის სახურავზე ხდება აალებადი კაფსულის გახეთქვა. მათი ამუშავების შედეგად აალდება დენთის მუხტი. მუხტის აფეთქებისას პეტარდის კორპუსი დეფორმირდება და იშლება დახვევის ნაკერები. პეტარდის აფეთქების ხმის დონე — არანაკლებ 100 დეციბელია.

კატეგორია:რკინიგზის სიგნალიზაცია
კატეგორია:პიროტექნიკური ნაკეთობები
კატეგორია:ხმოვანი სიგნალიზაცია